
CONSIDERAŢII GENERALE

În documentele elaborate de instituţiile internaţionale şi europene referitoare la procesul democratic al alegerilor se subliniază rolul esențial al partidelor politice în cadrul unei societăţi democratice, în mod deosebit în cadrul desfăşurării alegerilor legislative din fiecare stat european. În acest context, problema reglementării criteriilor de eligibilitate a candidaturilor reprezintă o temă esenţială atât la nivel naţional, pentru instituţiile care reglementează desfăşurarea procesului electoral, cât şi pentru activitatea internă a partidelor politice care fac nominalizările acestor candidaturi. 


La nivel european, Comisia Europeană a elaborat Orientări referitoare la observarea procesului alegerilor în statele europene
 care fac referire la înregistrarea partidelor politice şi candidaţilor, subliniind principiile libertăţii de asociere, pluralismului democratic menite a asigura reprezentarea diferitelor opinii politice. În acest document se menţionează că regulile stabilite la nivel naţional trebuie să fie elaborate de un organ executiv, în colaborare cu autorităţile electorale naţionale, restricţiile de formare a unui partid politic şi de participare la alegeri fiind în limite rezonabile. 

Un proces electoral corect presupune un proces de înscriere deschis tuturor candidaţilor, partide sau candidaţi individuali. Înregistrarea candidaţilor poate fi realizată în general de organismul care are responsabilitatea organizării alegerilor, la nivel central şi local. Procedurile trebuie să fie clare, aplicate în manieră coerentă astfel încât să nu restrângă, intenţionat sau nu, opţiunea politică a alegătorilor. Unele condiţii sau restricţii sunt admisibile, dar ele trebuie să fie rezonabile, să nu includă măsuri posibil discriminatorii, cum ar fi susţinerea interregională sau sume cauţiune de nivel ridicat, acordându-se un termen acceptabil pentru întocmirea dosarelor pentru depunerea candidaturilor şi verificarea acestora. Cadrul procedural şi calendarul înscrierierilor în alegeri trebuie să fie stabilite prin lege şi să fie făcute publice. Respingerea unor candidaturi trebuie să fie motivată pentru a putea fi contestată în termenul legal. 

Organizaţia pentru Cooperare şi Securitate în Europa (OSCE), în cooperare cu Consiliul Europei, respectiv Comisia de la Veneţia, a adoptat de asemenea, în anul 2010, Liniile directoare referitoare la reglementarea partidelor politice
, subliniind rolul candidaţilor şi partidelor politice în desfăşurarea procesului democratic al alegerilor. În document se sublinia varietatea sistemelor electorale şi de partide în Europa, determinate de istoria politică şi culturală a fiecărei ţări. În stabilirea liniilor directoare referitoare la activitatea partidelor, a nominalizării candidaţilor s-a ţinut  cont de această diversitate politică, trebuind însă a fi respectate condiţiile elementare pentru desfăşurarea unor alegeri democratice. În document se afirma că pluralismul politic este indispensabil pentru a asigura o guvernare democratică şi participarea cetăţenilor la viaţa politică a societăţii. Una din funcţiile principale a partidelor politice este cea de a prezenta candidaţi în alegeri, cu scopul de a obţine şi exercita puterea politică. Un rol important se acordă candidaturilor independente care sunt protejate de Documentul de la Copenhaga al OSCE
, document care garantează dreptul cetăţenilor de a solicita funcţii politice sau publice, cu titlu individual cât şi ca reprezentanţi ai partidelor politice, organizaţii, fără discriminare, inclusiv asigurarea reprezentării femeilor în alegeri.  Aplicarea acestor prevederi au fost studiate atent în ultima perioadă de către instituţiile europene, candidaturile independente reprezentând o formă specifică de participare democratică
, în condiţiile în care la nivel internaţional se urmăreşte ca partidele politice să nu fie singurele forme de obţinrere a unor mandate parlamentare.


În documentele elaborate la nivelul Consiliului Europei s-a subliniat că libertatea de opinie și libertatea de asociere, inclusiv asocierea politică, reprezintă drepturi fundamentale ale omului, garantate de Convenția europeană a drepturilor omului. În cadrul instituţiei, Comisia Europeană pentru Democraţie prin Drept (Comisia de la Veneţia) a elaborat numeroase documente cuprinzând orientări generale, recomandări referitoare la participarea partidelor politice în alegeri: Codul de bune practici în domeniul partidelor politice
, Liniile directoare privind regulamentul partidelor politice, adoptate în comun cu OSCE / ODIHR
, precum și Orientările privind interzicerea și dizolvarea partidelor. Comisia de la Veneţia e elaborat periodic rapoarte referitoare la dreptul electoral şi organizarea alegerilor în Europa, inclusiv la modalităţile de depunere şi înregistrare a candidaturilor. 

În aceste studii care au sintetizat experienţa democratică a statelor membre s-a subliniat faptul că prezentarea candidaturilor este un drept universal care nu trebuie limitat din motive care ţin de rasă, sex, limbă, religie, origine etnică, afiliere politică sau de nivelul averii
. Interdicţiile acceptate la nivel internaţional pot include împlinirea unei vârste superioare vârstei de votare, condiţii referitoare la deţinerea naţionalităţii şi rezidenţei o anumită perioadă de timp, colectarea unui anume număr de semnături, achitarea unei sume, de recomandat modestă, respectarea condiţiilor de incompatibilitate, un anume număr de membri ai partidelor candidate etc. Toate aceste limitări sunt considerate, în general, compatibile cu dreptul universal de a fi candidat. S-a observat de asemenea că există dispoziţii care pot restrânge acest drept, aşa cum se procedează în caz de suspendare a drepturilor politice (în urma detenţiei legale, incapacităţii mentale,etc.). 

În general, statele europene respectă aceste norme, legislaţia electorală limitând şi clarificând motivele invocate pentru respingerea unor candidaturi, astfel încât ea să poată fi contestată în faţa instanţei, în timp rezonabil.  


În rapoartele Comisiei de la Veneţia
 referitoare la participarea partidelor politice în alegeri se face referire la perioada preelectorală în care se aplică: pe de o parte, normele şi criteriile generale definite la nivel naţional care asigură partidelor politice participarea la alegeri; pe de altă parte regulile adoptate de partide pentru desemnarea candidaţilor. 

Normele şi criteriile generale stabilite la nivel naţional sunt în general definite din perspectiva asigurării pluralismului politic, în timp ce, pentru partidele politice acestea, inclusiv cele stabilite de partidele însele, pot limita candidaturile. În acest sens sunt menţionate regulile referitoare la stabilirea listelor electorale de partid şi la condiţiile pentru depunerea candidaturilor (un număr de semnături de susţinere a alegătorilor sau un procent din alegătorii din circumscripţia electorală, depunerea unei cauţiuni etc). În unele state europene, în urma aplicării prevederilor legale,  partidele politice reprezintă actorii dominanţi ai alegerilor legislative, în unele state partidele politice sau alte tipuri de asociere având unele avantaje în raport cu candidaţii independenţi. În alte state europene sunt stimulate candidaturile asociaţiilor de cetăţeni sau cele individuale. 

Obligativitatea înregistrării candidaturilor în alegeri este considerată a nu fi o îngrădire a libertăţii de asociere, cu condiţia ca aceasta să nu pună limitări excesive. Aceste norme de înregistrare variază de la o ţară la alta, incluzând uneori condiţii de vechime a partidelor, condiţia de a fi reprezentare în parlamentele anterioare sau la nivel regional, un număr de voturi obţinut în alegeri etc. În dezbaterile organizate de Consiliul Europei unele state membre au apreciat adesea drept restrictive aceste condiţii, afectând principiul libertăţii de asociere în partide politice. 

Uniunea Interparlamentară a elaborat numeroase studii
 referitoare la experienţa statelor din întreaga lume în elaborarea legislaţiei electorale, constantând necesitatea revizuirii ei permanente, în acord cu practica din fiecare stat şi cu noile provocări. Referitor la tema candidaţilor în alegeri a fost remarcat faptul că, în general, se respectă principiile fundamentale legate de drepturile omului, conform cărora, orice cetăţean are dreptul de a participa la viaţa publică, de a alege şi de a fi ales. În studiile şi rapoartele periodice elaborate s-a constatat că, în general,  reglementările electorale recunosc şi asigură punerea în aplicare a acestor drepturi, cu unele limite şi restricţii rezonabile. 

Practica electorală din ultimele decenii relevă faptul că o influenţă directă asupra stabilirii candidaturilor în alegeri are opţiunea politică pentru un anume sistem electoral, în mod deosebit prevederile legate de pragurile electorale, de criteriile de acreditare, de condiţiile de prezentare a candidaturilor, mai ales a celor individuale. Alte reglementări referitoare la condiţia reprezentării partidelor politice în parlamente, accesul lor la media şi la finanţarea campaniilor electorale pot influenţa de asemenea participarea partidelor politice la alegerile legislative. 

Baza de date a Uniunii Interparlamentare
 oferă informaţii referitoare la condiţiile de eligibilitate, incompatibilităţile legate de candidaturile pentru mandatele de parlamentar, de condiţiile de depunere a candidaturilor în alegerile legislative în fiecare stat membru. Conform acestor date, prezentăm reglementări din unele state europene.
1. REGLEMENTĂRI NAŢIONALE REFERITOARE LA CANDIDATURILE PENTRU MANDATUL  PARLAMENTAR

AUSTRIA


În Austria, alegerile legislative se desfăşoară pe baza principiilor de reprezentare proporțională, un sistem cu listă închisă şi voturi preferențiale. Legea electorala din 10 iulie 1992, cu modificările ulterioare, precizează că un candidat în alegerile legislative trebuie să îndeplinească
 condiţiile de alegător, inclusiv cetăţenii naturalizaţi. 
Candidatura este incompatibilă cu funcţia de Preşedinte al ţării, de membru al Parlamentului European, membru al Curţii Supreme, al Curţii Constituţionale sau Curţii administrative, de preşedinte al Oficiului de Audit, de Avocat al Poporului; cu funcţia de director al unei societăți pe acțiuni, bancare, comerciale, de transport și al unor companii industriale private, institute de credit provinciale și ale unor societăți de asigurări mutuale. Candidaturile membrilor partidelor politice, numite tradiţional grupuri, sunt prezentate pe liste de candidaţi. În ultimele decenii au fost introduse diferite elemente ale sistemului electoral prin care alegătorii puteau opta pentru  candidaturi ad personam, pe liste de partid,  fiind posibil ca  alegătorii să-și exprime preferința pentru anumite persoane de pe liste. Pot deveni candidaţi la alegerile parlamentare naționale pentru Camera inferioară a Parlamentului austriac orice cetățean austriac cu vârsta de minimum 18 ani, împliniţi în ziua alegerilor. Conform reglementărilor
, cetățenii își pierd dreptul de a candida în cazul în care aceştia au fost condamnați pentru o infracțiune cu pedeapsă mai mare de un an de închisoare. Candidaţii grupurilor au nevoie de semnăturile de susținere a trei membri ai Consiliului Național sau de 2.600 de declarații de sprijin ale alegătorilor.  

 
BELGIA  

În Belgia, reglementările electorale (legea electorală din decembrie 1894, cu modificările ulterioare)
 fac referire la condiţiile pentru depunerea candidaturilor, precum şi la incompatibilităţile acesteia cu deţinerea unor alte funcţii.  
În legea electorală, actualizată, în art.116, se menţionează drept condiţii de înscriere: semnăturile a 500 de alegători (numărul variind în funcție de mărimea circumscripţiei) sau a trei membri ai Parlamentului sau foşti membri ai Parlamentului. Candidaţii eligibili trebuie să aibă vârsta de minim 18 ani, cetăţenie belgiană, cu rezidenţă în Belgia. În articolul 117 bis sunt prevăzute condiţii referitoare la paritatea femei-bărbaţi, atât pe listele candidaţilor cât şi pe cele ale supleanţilor. 
Legislaţia electorală belgiană a fost adaptată permanent prin reforme care au urmărit consolidarea democratiei şi credibilităţii politice
. Din anul 2014, a intrat în vigoare modificarea legii din 22 august 2012 conform căreia , în art. 118, se  precizează că un candidat prezent pe listă federală nu poate fi candidat pentru alegerile regionale sau europene,  încălcarea acestei prevederi fiind sancţionabilă conform art. 202 al legii. Pentru alegerile parlamentare federale, candidatura este incompatibilă cu funcţiile de ministru în guvern sau o funcţie de decizie guvernamentală, de membru al unei alte legislaturi (Senat, regională, locală), de angajat în serviciu clerical, funcționar public sau angajat salariat al statului, avocat serviciu public, oficial al Trezoreriei, comisar guvernamental pentru companii private, etc
.

CEHIA 
În Cehia, în legea electorală din 1995, cu modificările ulterioare, se fac referiri la candidaţii pentru alegerile legislative, precizându-se că aceştia trebuie să aibă vârsta de minimum 21 ani, să aibă cetăţenia cehă, inclusiv cetăţenii naturalizaţi, fiind neeligibili cei care au fost diagnosticaţi cu boli psihice, cei care sunt titulari ai unor permise temporare de intrare în ţară, imigranţii, membrii Comisiei Electorale, persoanele cu libertatea de circulație limitată pentru motive de sănătate sau de incapacitate de a fi ales
. În lege se precizează că această candidatură este incompatibilă cu deţinerea funcţiei de Preşedinte al Republicii, de senator, de judecător, de avocat reprezentant al statului. Condiţiile de îndeplinit la depunerea candidaturii sunt legate de apartenenţa la un partid politic, fiind prezent pe lista acestuia sau ca având statutul de candidat independent, cu plata unei taxe pentru acoperirea cheltuielilor, pentru fiecare candidat în parte.

CROAŢIA

Sistemul electoral din Croaţia prevede că desfăşurarea alegerilor legislative se face conform unui sistem proporţional, cu liste de partid sau prin prezentarea unor candidaţi independenţi. Candidaţii pentru obţinerea mandatului de parlamentar în Parlamentul monocameral croat trebuie, pentru a fi eligibili, să îndeplinească condiţiile de alegător, să aibă vârsta de minim 18 ani şi cetăţenia croată
. 
Conform regementărilor menţionate în baza de date a Uniunii Interparlamentare IPU, candidatura este incompatibilă cu funcţiile de judecător la Curtea Constituţională, cu cea de judecător în sistemul judiciar, de ambasador şi consul general, de oficial al autorităţilor locale şi de stat, de ofiţer activ în forţele armate, de membru în bordul de conducere a unor companii sau instituţii cu capital majoritar de stat. Pentru a fi acceptată candidatura trebuie ca acest candidat să fie înscris într-un  partid politic sau ca votant, fie în grup fie individual, cu numărul de semnături de susţinere necesar.


CIPRU

În Cipru, reglementările referitoare la prezentarea candidaturilor pentru alegerile legislative
 pentru Parlamentul monocameral cipriot consideră drept candidaţi eligibili cei ce au calitatea de votant, au vârsta de minimum 25 ani, cetăţenia cipriotă, fiind declaraţi neeligibili cei care au fost condamnaţi pentru o infracțiune care implică lipsa de onestitate sau moralitate, sau cei condamnaţi pentru o infracțiune electorală.

Candidatura este incompatibilă cu funcţia de ministru, de primar, de membru al consiliului municipal, de membru al forţelor armate sau de securitate ale statului, de funcţionar public sau municipal. Condiţiile cerute pentru candidatură sunt acelea de a fi pe lista unui partid sau a prezenta o candidatură individuală, cu suportul a cel puţin patru alegători, plata unei taxe, rambursabile dacă se obţin voturi de cel puţin o treime din cota electorală.

DANEMARCA

Conform reglementărilor din Danemarca (legea electorală din 1987, cu modificările ulterioare) referitoare la desfăşurarea alegerilor pentru obţinerea mandatelor în Parlamentul monocameral danez
, prin sistem proporţional, candidaţii eligibili sunt cei cu statut de alegător, cu vârsta de minimum 18 ani, cu cetăţenie daneză. Sunt declaraţi neeligibili cei care au suferit o condamnare pentru o faptă care, în ochii publicului, îi fac nedemni de a deveni membru al Folketing. Condiţiile solicitate la înscriere sunt legate de nominalizarea din partea unui partid sau candidatură individuală înregistrată la termenul prevăzut de lege , iar candidaţii individuali trebuie să prezinte o listă cu 150 - 200 susţineri ale alegătorilor din circumscripţia în care candidează. Nu sunt precizate incompatibilităţi.

ESTONIA

În Estonia, Camera unică a Parlamentului, Riigikogu, cuprinde 101 deputaţi, aleşi pentru un mandat de patru ani, printr-un sistem electoral proporţional, în 12 circumscripţii electorale plurinominale. În cadrul scrutinului proporţional, alegătorii pot stabili ordinea candidaţilor pe buletinele de vot. În repartizarea mandatelor se ia în considerare o cotă pentru fiecare circumscripţie divizând numărul voturilor valide la numărul mandatelor stabilite. Orice candidat care a obţinut un număr de voturi superior acestei cote este considerat ales. Candidaţii se pot prezenta fie ca reprezentanţi ai partidelor politice, fie ca reprezententanţi ai alegătorilor. Pentru a fi candidat, fiecare persoană trebuie să aibă vârsta de minimum 21 ani şi să depună 355 euro, fie echivalentul unui salariu minim anual la nivel naţional şi trebuie să obţină minimum un număr de voturi egal cu jumătatea cotei circumscripţiei sau dacă partidul a obţinut 5% din voturi din totalul voturilor exprimate la nivel naţional. 
Condiţiile de eligibilitate
 mai includ deţinerea cetăţeniei estoniene, aceasta fiind incompatibilă cu deţinerea altor funcţii publice. Candidaţii pot fi nominalizaţi de partidele politice, alianţe electorale sau pot fi candidaturi individuale.

FINLANDA

În Finlanda, conform reglementărilor (legea electorală din 1998, cu modificările ulterioare) referitoare la desfăşurarea alegerilor pentru obţinerea mandatelor în Parlamentul monocameral finlandez, condiţiile de neeligibilitate
 se referă la persoanele aflate sub tutelă şi cele aflate în serviciul militar activ. 
Candidatura este incompatibilă cu funcţiile de ministru al Justiției, cu funcţia specifică statelor nordice, Ombudsman of Parliament, cu funcţia de  Procuror general, de membru al Curții Supreme și Curţii Administrative Supreme. Condiţiile de acceptare a candidaturilor se referă la nominalizarea de către un partid politic sau asociaţii cu susţinerea a cel puţin 100 alegători, mai puţin în regiunea Aland.
FRANŢA


Conform prevederilor Codului Electoral din Franţa,
 din articolele LO 127-LO 136  şi ale Legii nr.2000-493 din 6 iunie 2000, cu modificările ulterioare, referitoare la transparenţa financiară a vieţii politice, condiţiile pentru admiterea candidaturii şi de eligibilitate
 prevăd ca la data  primului tur de scrutin candidatul să fi împlinit vârsta de 18 ani. 
Nu pot fi eligibile persoanele plasate sub tutelă, cele declarate neeligibile în urma unor infracţiuni legate de finanţarea campaniilor electorale sau manevre frauduloase care au afectat caracterul corect al scrutinului, cei care nu au efectuat serviciul naţional, precum şi cei care ocupă anumite funcţii care ar putea oferi un avantaj indus, de natură a introduce o inegalitate obiectivă între candidaţi: funcţia de Apărător al drepturilor şi adjuncţii săi, Controlorul general al privărilor de libertăţi, prefecţii care au exersat timp de trei ani, cei care au exercitat funcţia timp de un an în circumscripţia lor, magistraţii, ofiţerii cu funcţii de comandă la nivel teritorial, funcţionari care au responsabilităţi de conducere şi control în servicii externe, regionale, departamentale ale statului, membrii guvernelor colectivităţilor locale şi principalelor instituţii publice de cooperare intercomunală. Ineligibilitatea se stabileşte prin decizii ale instanţelor administrative care îi declară neeligibili.


Referitor la condiţiile de alegere, pentru a deveni candidat, un cetăţean trebuie să aibă statul de alegător dar nu este obligat să se inscrie la acea circumscripţie, dar nu se poate înscrie în mai multe circumscripţii. În acelaşi timp nu este posibil a cumula mandatul de deputat cu cea de reprezentant în Parlamentul European sau cu exercitarea oricărei funcţii publice. Din anul 2013, mandatul de deputat nu poate fi cumulat cu cel de primar, consilier regional, consilier general, consilier de Paris, consilier municipal al unei comunităţi cu peste 3500 locuitori. Un deputat numit în guvern va fi înlocuit în Parlament de adjunctul său, care trebuie să îndeplinească aceleaşi condiţii ca şi candidatul.  Când misiunea în guvern încetează, îşi poate relua mandatul.

GERMANIA

În Germania, conform reglementărilor electorale referitoare la desfăşurarea alegerilor legislative pentru Bundestag, acestea se desfăşoară conform unui sistem mixt de vot prevăzut în legea electorală (Federal Electoral Act 1993, cu modificările din mai 2013). Reglementările
 includ prevederi referitoare la dreptul de a fi nominalizat drept candidat
şi notificarea candidaturii. Condiţiile de eligibilitate
 sunt legate de îndeplinirea condiţiilor de alegător, deţinerea cetăţeniei germane.  

Neeligibile sunt persoanele descalificate pentru a vota, persoanele care prin decizie judecătorească au fost declarate neeligibile pentru funcţii publice sau politice. Conform articolelor 137, 66 din Constituţie, candidatura pentru obţinerea unui mandat de deputat este incompatibilă cu funcţia de Preşedinte al Republicii, de membru al biroului prezidenţial, de ministru federal, de membru al Biroului federal de Audit, de judecător, de membru al Bundesrat, de funcţionar public. 
Condiţiile de înscriere a candidaturii se referă la faptul că acel candidat să fie înscris pe listele unui partid politic sau să prezinte candidatură individuală. Candidaturile pentru circumscripții trebuie să fie prezentate de partidele politice. Partidele care nu au cel puțin cinci locuri în Bundestag sau în legislativul unui anumit Land trebuie să anunțe intenția de a participa la alegerile federale cu cel puțin 97 de zile înainte de desfăşurarea alegerilor. În cazul în care candidaturile pentru circumscripții sunt prezentate de către persoanele fizice, acestea trebuie să fie susținute de cel puțin 200 de alegători din aceeași circumscripție. Candidaturile pe liste de partid pot fi prezentate de către orice partid politic. Nu există condiţia depunerilor unor sume bănești pentru candidații individuali sau pentru partidele politice.

GRECIA  


În Grecia, conform reglementărilor electorale alegerile legislative pentru Parlamentul monocameral grec se desfăşoară conform legii electorale din 2004, cu modificările ulterioare. Reglementările pentru desfăşurarea alegerilor includ prevederi referitoare la eligibilitatea candidaţilor,
 precum sunt îndeplinirea condiţiilor de alegător, împlinirea vârstei de minimum 25 ani, deţinerea cetăţeniei greceşti. 
Conform prevederilor constituţionale (art 56, 57) candidatura este incompatibilă cu cea de titular a anumitor funcţii publice, director al unor agenţii sub control guvernamental. Condiţiile de înscriere a candidaturii sunt legate de prezenţa pe lista de partid sau prezentarea unei candidaturi individuale susţinută de 12 alegători sau auto-nominalizare, precum şi de depunerea unei taxe nerambursabile. 
ITALIA 

Reglementările electorale din Italia includ condiţiile de eligibilitate pentru mandat de parlamentar:
 îndeplinirea condiţiilor de a fi alegător, vârsta minimă de 25 ani, cetăţenie italiană. 
Candidatura este incompatibilă cu deţinerea funcţiilor publice (inclusiv judecător al Curții Constituționale și membru al Consiliului Național pentru Afaceri Economice și Muncă), a unei funcţii executive în cadrul unei întreprinderi de stat sau companie susţinută de stat. Condiţiile de înscriere a candidaturii includ prezenţa pe lista electorală a unui partid sau coaliţii electorale reprezentate în Parlament, fără colectarea de semnături de susținere din partea alegătorilor. Celelalte partide au nevoie de colectarea între 1500 și 4000 de semnături de la alegătorii din circumscripția unde acesta candidează (300 de semnături pentru circumscripția Valle d'Aosta). 
LETONIA


În Letonia, reglementările electorale prevăd condiţiile de eligibilitate pentru mandat de parlamentar
 care constatau în deţinerea statutului de alegător, împlinirea vârstei de 21 ani, deţinerea cetăţeniei letone, cetăţenii din afara graniţelor pot candida fără restricţii.  

Neeligibile sunt persoanele care sunt declarate oficial fără capacitate, cele care execută hotărâri judecătorești într-un penitenciar sau care au fost condamnate penal; foști angajați ai URSS sau ai serviciilor de securitate, de informații sau contra-informații străine etc. Candidatura este incompatibilă cu funcţiile de: preşedinte al Republicii, membru al Parlamentului European, membru al forţelor armate. Partidele politice pot prezenta liste fără restricţii. Cele care obţin minimum 2% au dreptul de rambursare a taxei de înscriere.

OLANDA


În Olanda, reglementările electorale prevăd condiţiile de eligibilitate pentru mandat de parlamentar
 care constatau în îndeplinirea celor de alegător, împlinirea vârstei de 18 ani, cetăţenie olandeză. Funcţia de parlamentar este incompatibilă cu funcţiile de: ministru, vice președinte, membru al Consiliului de stat, judecător al Curţii Supreme, Curtea de Conturi, guvernator al unei provincii, secretar general sau funcţionar al unei Camere a Parlamentului.

SPANIA


Conform reglementărilor electorale din Spania, condiţiile de eligibilitate
 stabilesc că orice candidat să fie calificat drept alegător, să fi împlinit vârsta de 18 ani, să aibă cetăţenie spaniolă. 
Funcţia de parlamentar este incompatibilă cu cele de deţinător al unor înalte funcţii guvernamentale, politice şi publice, membru al forţelor armate, membru al unei Adunări a Comunităţilor autonome, membru al unei comisii electorale. Condiţiile de prezentare a candidaturii impun ca această candidatură să fie a unei asociaţii şi federaţii politice recunoscute sau a unor coaliţii a acestora sau candidatură susţinută de cel puţin 500 alegători înscrişi pe listele circumscripţiei electorale în care candidează.

POLONIA  

Conform reglementărilor electorale, condiţiile pentru a fi ales membru al Sejm-ului polonez
 implică deţinerea statutului de alegător, împlinirea vârstei de 21 ani, deţinerea cetăţeniei poloneze, rezidenţa în ţară neîntreruptă timp de 5 ani. 
Candidatura în alegerile legislative este incompatibilă cu funcţiile de Preşedinte al Băncii Naţionale, al Camerei Supreme de Control, de comisar cu drepturile cetăţenilor, de Comisar al drepturilor copiilor, de membru al Consiliului politic monetar, al Consiliului Naţional al Radio-Televiziunii, de ambasador, de personal al Camerelor Parlamentului, al cabinetelor prezidenţiale, de angajat al guvernului (cu excepţia membrilor consiliului de miniştri şi secretarilor de stat), cu funcţia de judecător, procuror al Republicii, funcţionari, militar în serviciu, membru al forţelor de poliţie sau de securitate, de membru ales al guvernului local, etc. Condiţiile de înscriere a candidaturii impun ca acest candidat să fie prezentat de alegători, de partide politice, de organizaţii politice şi civice, depunerea candidaturilor cu 40 de zile înainte de alegeri, cu sprijin a 5000 de alegători din circumscripţia electorală unde candidează.

PORTUGALIA


Reglementările electorale prevăd că sunt eligibili cetăţenii care îndeplinesc condiţiile de alegător, deţin cetăţenia portugheză şi au împlinit vârsta de 18 ani. 
Sunt neeligibili cei care deţin funcţiile de Preşedinte al Republicii, de guvernator sau vice-guvernator, magistraţi, militari de carieră, membrii activi ai forţelor armate, diplomaţi de carieră sau care au o funcţie diplomatică, membri ai Comisiei electorale, cetăţenii portughezi cu dublă naţionalitate, ecleziaşti etc. 
Candidatura este incompatibilă cu cea de Preşedinte al Republicii, membru al guvernului, al Curţii Constituţionale, al Curţii Supreme de Justiţie, al Curţii de Conturi, al Consiliului Superior al Magistraturii, al tribunalelor administrative şi fiscale, de Procuror General, de Mediator, de membru al Parlamentului European, membru în guvern regional, guvernatori şi vice-guvernatori, preşedinţi ai consiliilor municipale, funcţionari de stat şi din organisme publice, membru al Comisiei electorale, ale cabinetelor ministeriale sau echivalent, membru al organizaţiilor internaţionale sau din alte state străine, preşedinte şi vice-preşedinte al Comitetului Economic şi Social, membru al Înaltei Autorităţi pentru Media, membru al consiliilor administrative ale întreprinderilor de stat, cu capital public sau în care statul este acţionar majoritar sau întreprinderi publice independente. 
Condiţiile de prezentare a candidaturii impun prezenţa pe listele partidelor, inclusiv a unor candidaţi care nu sunt membri ai partidelor.

MAREA BRITANIE


În Marea Britanie pentru a fi eligibil
 în Camera Comunelor condiţiile includ deţinerea calităţii de alegător, împlinirea vârstei de 18 ani, cetăţenia britanică, irlandeză sau Commonwealth, interdicţiile fiind legate de executarea unei pedepse cu închisoarea, prezentarea unei maladii mentale, faliment nereabilitat, executarea unei pedepse cu închisoarea mai mare de 1 an. 
Candidatura este incompatibilă cu funcţiile de funcţionar, persoane care exercită diferite funcţii juridice, membu al forţelor armate, al poliţiei, membru al clerului anglican, membru în organisme publice şi ale tribunalelor. Listele electorale trebuie să aibă minimum 10 susţinători alegători, plata unei taxe, rambursabile dacă obţin 5% din voturi.

SLOVACIA


În Slovacia, reglementările electorale din 1990, cu modificările ulterioare, stabilesc drept candidat eligibil orice cetăţean care îndeplineşte condiţiile de alegător, împlinirea  vârstei de 18 ani, deţinerea cetăţeniei slovace, rezidenţa permanentă în ţară, iar ca interdicţii declararea incapacităţii, stabilite prin decizie judecătorească, executarea unei pedeapse cu închisoare, aplicarea unor măsuri restrictive ale libertăţii pe motive de sănătate. 
În aceste documente se menţionează faptul că orice candidatură la alegerile legislative este incompatibilă cu funcţiile de preşedinte al Republicii, de judecător, de procuror al Republicii, poliţist şi militar de carieră, de Avocat al poporului, de membru al Parlamentului European. Condiţiile de prezentare a candidaturii impun depunerea ei în termenul prevăzut de lege şi, dacă partidul nu a fost partid parlamentar, partidul pe lista căruia se înscrie candidatul să aibă un efectiv de 10000 membri, plata unei taxe de înscriere, rambursabile dacă obţine 2% din voturi în circumscripţia sa electorală. 

SLOVENIA


În Slovenia, conform reglementărilor electorale, pentru ca un candidat la alegerile legislative să fie eligibil trebuie să îndeplinească condiţiile de alegător, iar ca funcţii incompatibile cu candidatura sunt menţionate funcţiile de membru în Consiliul Naţional. 
Condiţiile de prezentare a candidaturii prevăd reprezentarea  alegătorilor sau a partidelor politice, susţinerea din partea a trei deputaţi, susţinerea din partea membrilor unui partid, sau susţinerea din partea a 50-100 alegători pentru listele de partid şi a 100 de alegători din circumscripţie pentru listele depuse individual de alegători. Pentru candidaţii minorităţilor maghiare şi italiene, care au rezervate 2 mandate în Parlament, se solicită susţinerea din partea a 30 de alegători din circumscripţie.

SUEDIA 


În Suedia, reglementările electorale prevăd drept candidat eligibil orice cetăţean cu statut de alegător, împlinirea vârstei de minimum 18 ani, cetăţenia suedeză, inclusiv naturalizat, fără condiţii de rezidenţă, iar cetăţenii expatriaţi pot vota, cu îndeplinirea anumitor condiţii. Ca interdicţii sunt menţionate situaţiile de deţinător al unui permis de sejur temporar sau imigrant fără documente. 
Candidatura la alegerile legislative este incompatibilă cu deţinerea funcţiilor de ministru de stat, ministru, preşedinte al Parlamentului. Condiţiile de prezentare a candidaturii prevăd prezentarea pe lista unui partid politic, prezentându-se în acelaşi timp şi numele supleantului. 

UNGARIA 


În Ungaria, conform reglementărilor electorale, în principal legea electorală din 30 octombrie 1989, cu modificările ulterioare, pentru a fi eligibil
, un candidat trebuie să îndeplinească condiţiile cerute pentru a fi alegător, să aibă vârsta de minim 18 ani, cetăţenie maghiară, inclusiv cetăţenii naturalizaţi. Neeligibili sunt cetăţenii care prezintă boli mentale, se află sub tutelă, titularii permiselor de intrare temporară în ţară, imigranţi fără acte, persoanele excluse de la treburile publice prin hotărâre judecătorească, cele care au efectuat închisoare, sau se află sub îngrijire medicală instituțională, în temeiul procedurii penale. Candidatura la alegerile legislative este incompatibilă cu funcţiile de Preşedinte al Republicii, membru al Curţii Constituţionale, alte instituţii publice, judecători, angajat al forţelor armate, de poliţie şi de securitate. Condiţiile de înscriere a candidaturii se referă la apartenenţa la un partid politic sau candidat independent, cu sprijin a 500 alegători din circumscripţia electorală
2. NOMINALIZAREA CANDIDATILOR IN CADRUL PARTIDELOR POLITICE


Procedurile de desemnare a candidaţilor în cadrul partidelor politice sunt stabilite respectând principiul autonomiei, fiind stabilite prin statutele acestora, unele restricţii derivând din aplicarea unor prevederi obligatorii existente în Constituţii sau legislaţia naţională şi europeană. 


La reuniunea Consiliului Europei din decembrie 2012, a fost luată decizia de a lansa un studiu cu privire la acest subiect, prin aplicarea unui chestionar în 27 de țări membre
. Comisia de la Veneţia a elaborat în anul 2015 un studiu referitor la metodele de nominalizare a candidaţilor în cadrul partidelor politice
. Cercetarea a relevat faptul că nominalizarea candidaților în cadrul partidelor politice variază în mod semnificativ, atât în ​​rândul țărilor cât şi între partidele politice din fiecare țară. Această diversitate este parțial o consecință a statutului juridic al partidelor politice în fiecare sistem politic și al modului în care acestea sunt considerate, ca entități publice sau private. Demn de semnalat este faptul că în democrațiile contemporane, două principii sunt esențiale pentru funcționarea internă a partidelor politice: principiul autonomiei partidelor, prin care partidele politice beneficiază de autonomie asociativă în funcționarea lor internă și externă, inclusiv libertatea de a stabili propriile lor reguli de selectarea a liderilor de partid și a candidaților; al doilea este principiul democrației interne, esențial pentru participarea politică a tuturor membrilor în cadrul acestora, inclusiv la procesul nominalizării candidaţilor în alegeri. 


Studiul a relevat că în unele țări se subliniază respectul pentru libertatea politică a partidelor, în timp ce alte state pun mai mult accentul pe respectarea caracterului democraţiei interne. Relaţia dintre aceste două principii ar putea explica de ce există diferite moduri în care sistemele juridice reglementează numirea candidaților în partide politice. 

Aplicarea principiilor în procesul nominalizării candidaţilor depinde de mai mulţi factori, de modul în care este înţeles şi aplicat conceptul de democrație: fie viziunea "liberală" a unei "piețe electorale libere care subliniază autonomia partidelor, având doar câteva reguli în ceea ce priveşte partidele politice, fie o viziune întemeiată pe un regim mai puternic de reglementare a partidelor politice. Viziunea dominantă în fiecare ţară depinde, la rândul ei, de istoria sa și de condițiile actuale în care funcţionează sistemul politic, dar şi de reglementările activităţii interne a partidelor. 

În cadrul studiului au fost examinate: cadrul juridic care reglementează partidele politice, normele referitoare la funcționarea internă a partidelor și la alegerea candidaților, metodele de desemnare a candidaților în cadrul partidelor politice, aspectele procedurale ale nominalizării candidaților, drepturile acelor candidați în cadrul partidelor politice, indicatorii de măsurare a democrației interne, în special cu privire la cerința de realizare a unui echilibru de gen, a unei reprezentări a minorităților, etnice și grupurilor vulnerabile, inclusiv a populațiilor indigene. În final, studiul a identificat o serie de criterii necesare pentru stabilirea unui echilibru între libertatea de asociere și cerințele legate de respectarea democrației interne.


Analiza subliniază că jurisprudența Curţii Europene a Drepturilor Omului relevă că partidele politice sunt o formă de asociere esențială pentru buna funcționare a democrației și că este protejată de aplicarea Convenției Europene a Drepturilor Omului, iar reglementarea partidelor politice trebuie să fie astfel realizată încât să nu interfereze cu libertatea de asociere.  

În Liniile directoare referitoare la organizarea şi funcţionarea partidelor politice elaborate la nivelul Consiliului Europei se menţionează că partidele politice contribuie la exprimarea opiniei politice și sunt mijloacele de prezentare a candidaților în alegeri.  Reglementările comun acceptate de majoritatea statelor membre se referă la exigenţa ca procesul decizional să fie transparent
, să fie aprobat democratic, în acord cu dispozițiile constituționale și legale ale țării. În acest context, organizarea internă și funcționarea partidelor politice trebuie să respecte în mod substanțial principiile democrației și legalității. 


În studiu se subliniază că, în general, modul în care Constituțiile se referă la partidele politice are un impact asupra legislației şi normelor cu privire la numirea candidaţilor în alegeri. 

În cazul în care Constituția face referire la respectarea democrației interne, aceasta permite legiuitorului să stabilească unele cerințe și proceduri pentru nominalizarea candidatului, pentru toate partidele politice, cu respectarea principiului proporționalității. Atunci când Constituția recunoaște doar libertatea partidelor politice, legiuitorul este constrâns să respecte mai mult autonomia partidelor. Acest lucru nu exclude posibilitatea ca legea să se pronunțe cu privire la metoda de desemnare a candidaților în cadrul partidelor politice. În unele cazuri Constituția nu face nicio referire la partidele politice, recunoscând implicit libertatea partidelor politice de a se organiza. 

Unele constituții nu menționează partidele politice, cum ar fi cele din Belgia, Danemarca, Irlanda și Țările de Jos, în timp ce altele se referă la ele doar cu privire la desfăşurarea alegerilor, aşa cum este cazul, de exemplu, Constituției austriace. Alte constituții iau în considerare partidele politice mai ales ca  modalitate de asociere. De exemplu, articolul 49 din Constituția italiană din 1947 recunoaște dreptul tuturor cetățenilor de a se asocia liber în partide, pentru a contribui la determinarea politicilor naționale prin intermediul proceselor democratice. În acest caz, Constituția garantează direct un drept individual de asociere și, în mod indirect, garantează existența partidelor politice, deoarece acestea sunt esențiale în sistemele politice pluraliste.


Specialiştii au remarcat faptul că, în viziune liberală, partidele sunt considerate ca fiind asociații private, cu dreptul de a concura în mod liber pe piața electorală și îşi guvernează propriile structuri și procese interne. În acest caz, toate reglementările legale de stat sau orice intervenție din afară, întreprinsă de agenții internaționale ar putea fi considerate ca potențial dăunătoare, prin denaturarea sau chiar suprimarea competiţiei libere
. În cazul în care Constituția stabilește reguli privind partidele politice, gradul de detaliere poate fi diferit.


Unele constituții recunosc libertatea partidelor politice, dar, de asemenea impun unele cerințe privind structura și funcționarea acestora. Articolul 21.1 din legea fundamentală germană prevede ca organizarea internă a partidelor politice să respecte principiile democratice. Conform acestui tip de abordare, partidele politice joacă un rol vital în sistemul politic, contribuind la formarea și exprimarea opiniei publice și sunt principalii actori în alegerea reprezentanților. În acest context, partidele politice sunt considerate ca asociații cu relevanță constituțională, putând fi elaborate unele prevederi obligatorii pentru acestea.  În acelaşi mod este abordată importanţa partidelor politice şi în constituţiile altor state europene (precum în articolul 3.3 Constituţia portugheză, articolul 6 din Constituţia Spaniei). Prin urmare, legea poate introduce unele norme pentru nominalizarea candidaților, pentru a se asigura că acestea sunt conforme cu exigenţele democratice esențiale. Conținutul acestor norme variază însă semnificativ de la o țară la alta.

 
Studiul a arătat că în elaborarea cerinţelor legale referitoare la nominalizarea candidaților în cadrul partidelor politice se îmbină elemente ale celor două viziuni: liberală şi reglementativă. Experienţa a dus la apropierea celor două modele, majoritatea statelor alegând o abordare mixtă. La nivel european, principiul non-intervenţiei, care a prevalat chiar de la apariția partidelor politice nu mai pare a fi paradigma dominantă
. Mai mult, în democrațiile noi sau tranzitorii sunt frecvente referințele constituționale referitoare la respectarea principiilor democratice, a crescut numărul normelor specifice elaborate pentru partidele politice, a avut loc o proliferare a legilor specifice referitoare la acestea. 


În perioada actuală se constată că majoritatea țărilor europene a adoptat o lege dedicată partidelor politice (Armenia, Austria, Bulgaria, Croatia, Cehia, Estonia, Finlanda, Georgia, Germania, Ungaria, Italia, Letonia, Lituania, Norvegia, Polonia, Portugalia, Romania, Serbia, Slovacia, Slovenia, Spania, Olanda, Turcia, Ucraina, Marea Britanie) care se referă la probleme diverse, cum ar fi înregistrarea sau finanțele partidelor politice, aplicarea democrației interne în ceea ce priveşte nominalizarea candaţilor în alegeri, reglementări privind alegerea organele de partid, responsabilitatea și rezolvarea conflictelor în partide.


La nivel european s-a manifestat aşadar  o tendință de creştere a reglementării  procedurilor pentru alegerea candidaților în cadrul partidelor politice. În unele state se face referire la democrația internă a partidelor, gradul de de detaliere variind considerabil de la un caz la altul. În unele state lipsec referirile la partidele politice ele fiind prezente în reglementările legate de asociaţii (aşa cum este în  Austria, Bosnia şi Herzegovina, Bulgaria, Croaţia, Cipru, Georgia, Irlanda, Liechtenstein, Luxemburg, Malta, Suedia, Elveţia etc).

Orientările Comisiei de la Veneţia privind partidele politice menţionează că acestea trebuie să aibă capacitatea de a determina conducătorii de partid și candidații, fără intervenția guvernului. Recunoscând că selecția candidaților și clasarea pe listele electorale este adesea dominată de entități închise și de rețelele vechi de politicieni, se solicită să fie stabilite criterii clare și transparente de selecție a candidaţilor, inclusiv pentru femei, minorităţi, fiind încurajată stabilirea unei structuri echilibrate de gen
. Se menţionează că una dintre cele mai recente legi adoptate în acest sens a fost Decretul-lege din 28 decembrie 2013 din Italia, face referire numai la partidele politice care candidează la alegerile europene, naționale și regionale
. 


Studiile comparative relevă faptul că cerințele pentru nominalizarea candidaţilor nu sunt uneori explicite, în cele mai multe cazuri, ele putând fi deduse  din  legislația privind organizarea şi funcţionarea partidelor, din procedurile stabilite la nivel de partid și din principiile constituţionale, cum ar fi principiul democrației interne, non-discriminării și recunoașterea sufragiului universal. 

În alte cazuri, cerinţele referitoare la nominalizarea candidaturilor sunt prezentate explicit în legea electorală, aşa cum este cazul legii pentru desfăşurarea alegerilor federale din Germania (FEAG)
, în mod special articolul 21, în care se menţionează dispoziţii detaliate pentru alegerea membrilor Bundestag-ului
.


În unele state au fost elaborate legi ce stabilesc norme specifice cu privire la propunerea nominalizării candidaților în cadrul partidelor politice, cum este de  exemplu, articolul 33 al Legii 2/2003 din Portugalia
. 

Din studiul reglementărilor statelor europene rezultă trei aspecte specifice,  esențiale pentru nominalizarea candidaţilor: organismul care trebuie să desemneze candidaţii (A); procedura de urmat pentru luarea deciziei (B), şi drepturile membrilor de partid în timpul selecției (C). Referitor la cerințe privind organismele care fac nominalizarea (A) în unele legi se afirmă că principalele decizii trebuie să le ia adunarea generală (compusă din toţi membrii partidului), sau de un comitet compus din delegaţi. Acesta este cazul, de exemplu, la articolul 7.2 din Legea organică 6/2002 spaniolă
 care stabileşte că partidele politice trebuie să consulte adunarea generală compusă din toţi membrii lor sau din delegaţii acestora. Aceasta trebuie să ia deciziile în conformitate cu procedurile stabilite în statutele partidelor lor.


În legea electorală germană, în articolul 21 se precizează modalitatea de selecție a candidaţilor partidului, menţionându-se că o persoană poate fi numită candidat al unui partid doar într-o circumscripţie electorală. În plus, legea precizează că organul executiv al partidului implicat în selectarea candidaţilor are drept de veto, în acest caz, alegerile trebuie să fie repetate
. 


În legea alegerilor din Finlanda, în articolul 112 se menţionează că
 selecţia candidaţilor urmează să fie efectuată de către membri ai partidului, cu toate acestea, votul membrilor nefiind obligatoriu, mai ales în cazul în care candidaţii au dreptul de a fi numiţi în cadrul circumscripţiei electorale. În plus, articolul 113 din aceeaşi lege se referă la reglementarea procesului de nominalizare la nivelul partidului, valabilă numai în cazul în care nu există nicio prevedere în statutul partidului respectiv.


În vederea aplicării principiilor democratice în numeroase state europene au fost elaborate orientări referitoare la  procedura de nominalizare a candidaţilor. 


Referitor la procedura de selecţie a candidaţilor în cadrul partidelor politice, în legislaţiile statelor europene există diferite prevederi referitoare la procedurile de votare sau la aplicarea principiului transparenţei. De exemplu, în legea germană privind partidele politice, în articolul 17, se precizează că nominalizarea trebuie să fie făcută prin vot secret; în legea portugheză, articolul 33, se menţionează că se impune nu numai un vot secret, ci şi existenţa unui buletin de vot personal pe care se votează în toate alegerile şi referendumurile organizate în cadrul partidelor (în plus, în articolul 34.1 se menţionează că accesul este garantat şi că se întocmesc listele electorale într-o perioadă de timp rezonabilă; în al doilea rând, se afirmă că fiecărei candidaturi trebuie să i se acorde şanse egale şi trebuie tratată în mod imparţial). 


Referitor la procedura de nominalizare a candidaţilor studiile arată că în majoritatea legislaţiilor electorale europene se afirmă principiul transparenţei. Un caz aparte este legea privind alegerile membrilor Parlamentului din Serbia în care se menţionează, în articolul 9, dreptul cetăţenilor de a fi informaţi cu privire la nominalizarea candidaţilor 
.


La baza procedurii de desemnare a candidaţilor se află de asemenea principiile constituţionale ale respectării pluralismului politic şi dreptului cetăţenilor de a participa la treburile publice. 


Nivelul de democratizare a partidelor politice depinde de gradul lor de centralizare (în funcţie de câtă putere este acordată organismelor regionale, raionale şi locale în procesul de selecţie a candidaţilor), de nivelul de participare a membrilor de partid la procesul nominalizării candidaţilor şi de gradul de implicare a acestora în luarea deciziilor
. Studiul legislaţiei cu privire la partidele politice din diferite state europene pune în evidenţă faptul că în unele state partidele politice au un nivel mai accentuat de centralizare, liderii de partid deţinând puteri extinse în alegerea candidaţilor, aşa cum este în majoritatea ţărilor central şi  est europene. În partidele mai descentralizate, deciziile sunt luate de către membrii de partid, prin alegeri primare închise sau prin decizii publice, dacă se organizează alegeri primare deschise în cadrul partidelor. În statutele şi regulamentele interne ale unor partide politice din Europa, cum ar fi Federaţia verde în Italia, Mişcarea de reformă şi Partidul Socialist din Belgia, Uniunea pentru o Mişcare Populară şi Partidul Socialist din Franţa, Spania, precum şi Partidul Verde din Irlanda au fost introduse mecanismele democraţiei directe
. În legea electorală din Germania, în art.21.5 se prevede că în statutele partidelor, conform prevederilor constituţionale din art.38, să fie făcute precizări detaliate referitoare la convocarea membrilor sau delegaţilor din adunările care decid nominalizarea candidaţilor, cvorumul necesar, precum şi procedura de nominalizare.


Conform Orientărilor privind partidele politice elaborate de Consiliul Europei
, evaluarea elementelor specifice ale democraţiei de partid se face în funcţie de îndeplinirea cerinţelor de reprezentare echilibrată de gen şi de reprezentare a  minorităţilor naţionale.

Studiile au pus în evidenţă faptul că numărul mic al femeilor implicate în politică rămâne o problemă critică, care subminează funcţionarea deplină a procesului democratic. O măsură adecvată şi legitimă de creştere a nivelului de  reprezentare a femeilor în Parlament  se consideră a fi introducerea cotelor de gen electorale.  Studiile relevă că accesul femeilor în politică este determinat de factori socio-economici, culturali și politici, eliminarea obstacolelor necesitând mult timp şi efort. În Codul bunelor practici în materie electorală
 elaborat de Comisia de la Veneţia se consideră legală introducerea unor norme care prevăd necesitatea existenţei unui procent minim de persoane din fiecare gen în rândul candidaţilor, nefiind considerate contrare principiului votului egal. 

Analiza sistemelor de cote de gen electorale şi implementarea lor în Europa
 arată că un anumit tip de cote de gen electorale pentru alegerile publice este în uz în 35 de ţări. Treisprezece state (Albania, Belgia, Bosnia şi Herţegovina, Franţa, Grecia, Irlanda, Muntenegru, Polonia, Portugalia, Serbia, Slovenia, Spania şi Fosta Republică Iugoslavă a Macedoniei) au introdus prin lege cote care sunt obligatorii pentru toate partidele politice, în acord cu prevederile constituţionale. Cotele de partid au fost puse în aplicare în mod voluntar în 22 de ţări membre ale Consiliului Europei, de cel puţin un partid politic (Austria, Croatia, Cipru, Cehia, Franţa, Germania, Grecia, Ungaria, Islanda, Italia, Lituania, Luxemburg, Malta, Olanda, Norvegia, Slovacia, Slovenia, Spania, Suedia, Elveţia şi Marea Britanie), cote de gen nefiind aplicate în Bulgaria, Danemarca, Estonia, Finlanda, Letonia şi Liechtenstein
.  


În orientările şi studiile
 elaborate de Consiliul Europei şi Comisia de la Veneţia referitoare la modul în care legislaţia electorală din statele membre reflectă reprezentarea minorităţilor naţionale, se face referire la elemente principale care trebuie luate în considerare în acest domeniu. Experienţa a arătat adoptarea unor soluţii variate de abordare a acestei probleme: prezenţa pe liste electorale, locuri rezervate, praguri electorale inferioare, comisii parlamentare speciale, limite în circumscripţie, etc. În Europa, unele legi includ posibilitatea de a rezerva un anumit număr de locuri în parlament sau de a renunţa la pragul numărului de voturi primite pentru obţinerea reprezentării în parlament a minorităţilor naţionale. În unele constituții se garantează prezența minorităţilor în Parlament, aşa cum este cazul României unde în Constituţie se prevede că organizaţiile cetăţenilor aparţinând minorităţilor naţionale, care nu întrunesc în alegeri numărul de voturi pentru reprezentarea în Parlament, au dreptul la un loc de deputat, în condiţiile legii electorale. În unele ţări, prezenţa lor în Parlament este asigurată de modul în care sunt definite limitele circumscripţiilor electorale, de exemplu, în cazul în Elveţiei. 


Unul dintre aspectele cele mai problematice ale desemnării candidaţilor este asigurarea unui control al îndeplinirii  cerinţelor impuse de legile şi de statutul partidelor. Sistemul electoral şi legile partidelor politice din fiecare stat stabilesc cerințele privind selecţia candidaţilor. Aplicarea oricărei cerinţe legale impusă partidelor politice pentru selectarea candidaţilor trebuie supravegheată în mod efectiv de către organisme independente, cum ar fi tribunalele sau comisiilor electorale, modelele aplicate fiind diferite de la stat la stat. 

� � HYPERLINK "http://www.eueom.eu/files/dmfile/manuel-d-observation-electorale-de-l-ue_fr.pdf" ��http://www.eueom.eu/files/dmfile/manuel-d-observation-electorale-de-l-ue_fr.pdf� 


Manuel d’ observation électorale de l’Union européenne, Commission européenne, 2008 


� � HYPERLINK "http://www.osce.org/fr/odihr/91398?download=true" ��http://www.osce.org/fr/odihr/91398?download=true� 


� � HYPERLINK "http://www.osce.org/fr/odihr/elections/14304?download=true" ��http://www.osce.org/fr/odihr/elections/14304?download=true� 


� � HYPERLINK "http://www.ut.ee/sites/default/files/www_ut/uuringafco.pdf" ��http://www.ut.ee/sites/default/files/www_ut/uuringafco.pdf�  

� CDL-AD (2010) 024


� � HYPERLINK "http://www.venice.coe.int/webforms/documents/default.aspx?pdffile=CDL-AD(2006)018-f" ��http://www.venice.coe.int/webforms/documents/default.aspx?pdffile=CDL-AD(2006)018-f�


Etude de synthèse sur certains défis et problèmes récurrents Adopté par le Conseil des élections démocratiques lors de sa 17e réunion (Venise, 8-9 juin 2006)

� Commision Europenne pour la Democratie par le Droit  (Comission de Venise), Rapport sur la participation des partis politiques aux elections. Adopté par le Conseil des élections démocratiques lors de sa 16e réunion (Venise, 16 mars 2006)

Guidance for candidates and agents at UK Parliamentary by-elections in Great Britain

Report on the Method of nomination of candidates within political parties 19-20 june 2015 CDL- AD  (2015)020   


(a se vedea şi CDL (2015) 007).

